คนการเมืองแห่ใช้สิทธิ์คึกคัก!
คนดังการเมืองแห่ใช้สิทธิ์ลงประชามติ ร่างรัฐธรรมนูญ 2559 คึกคัก
7 ส.ค. 2559

ผู้สื่อข่าวรายงานว่า หลังจากที่กรรมการประจำหน่วยเลือกตั้งเปิดหีบหีบบัตรลงคะแนนเสียงประชามติร่างรัฐธรรมนูญ 2559 เมื่อเวลา 08.00 น. ของวันนี้ (7 ส.ค.) พบว่า ประชาชนที่มีสิทธิ์ออกเสียงในแต่ละหน่วยออกเสียงประชามติ ทยอยเดินทางมาตรวจดูรายชื่อ ลำดับที่ ของตัวเองอยู่เป็นระยะ
โดยเมื่อเวลา 08.00 น. นายสุเทพ เทือกสุบรรณ แกนนำ กปปส. และประธานมูลนิธิมวลมหาประชาชนเพื่อการปฏิรูปประเทศไทย ก็ได้เดินทางไปลงประชามติที่หน่วยออกเสียงประชามติ ศาลาเอนกประสงค์ โรงเรียนบ้านบ่อกรัง จ.สุราษฎร์ธานี เป็นคนแรก พร้อมทั้งเชิญชวนประชาชนให้ออกมาใช้สิทธิ์ ขณะที่นายสมชัย ศรีสุทธิยากร คณะกรรมการการเลือกตั้ง (กกต.) ได้เดินทางไปใช้สิทธิ์ลงประชามติที่หน่วยที่ 20 เขตราชเทวี
ต่อมา เวลา 08.15 น. พล.อ. เปรม ติณสูลานนท์ ประธานองคมนตรี และรัฐบุรุษ เดินทางใช้สิทธิ์ที่หน่วยที่ 1 โรงเรียนสุโขทัย เขตดุสิต ด้าน พล.อ. ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม ได้เดินทางไปใช้สิทธิ์ลงประชามติคนแรกที่หน่วยออกเสียงที่ 11 แขวงสะพานสอง เขตวังทองหลาง ระบุ มั่นใจสภาพอากาศไม่เป็นปัญหาต่อการเดินทางมาลงประชามติของประชาชน
ขณะที่ นายประวิช รัตนเพียร คณะกรรมการการเลือกตั้ง (กกต.) รับผิดชอบด้านกิจการการมีส่วนร่วม ได้เดินทางไปใช้สิทธิออกเสียงลงประชามติ ประเดิมคนแรกที่หน่วยที่ 67 สามเสนใน พญาไท กรุงเทพฯ
ด้าน คุณหญิงสุดารัตน์ เกยุราพันธุ์ แกนนำเพื่อไทย ก็เดินทางมาใช้สิทธิ์ออกเสียงประชามติแล้วที่หน่วยเลือกตั้งที่ 32 แขวงจอมพล เขตจตุจักร ตั้งแต่ช่วงเช้า พร้อมเชิญชวนประชาชนออกมาใช้สิทธิ์ลงประชามติ
นอกจากนี้ นายอภิสิทธิ์ เวชชาชีวะ หัวหน้าพรรคประชาธิปัตย์ เดินทางมาลงคะแนนประชามติ ที่หน่วยเลือกตั้งภายในโรงเรียนสวัสดีวิทยา ซ.สุขุมวิท 31 
ด้าน พล.อ. ประยุทธ์ จันทร์โอชา นายกรัฐมนตรี ได้เดินทางมาใช้สิทธิ์ ที่หน่วยออกเสียงประชามติ หน่วยที่ 12 ซอยประดิพัทธ์ 5 โดยกล่าวเชิญชวนประชาชนออกมาใช้สิทธิเยอะๆ เพราะคืออนาคตของประเทศ ที่จะต้องเสียสละ ทุกคนมีส่วนร่วมในการกำหนดอนาคต ขอให้ออกมาใชิสิทธิให้เป็นประวัติศาสตร์อย่างถล่มทลาย เพื่อให้ไทยเป็นประชาธิปไตยอย่างเป็นสากล และไม่ต้องกลัวฝนตก ถ้าฝนตกยิ่งต้องออกมาใช้สิทธิให้มาก เชื่อว่าถ้าจะทำ ก็ทำได้ 
 